**FAFAJTÁK RÉSZLETES JELLEMZÉSE**

**Kiterjedt zöldsávba vagy vezetékmentes utcákba választható fák:**

**Terebélyes, magasra növő fák:**

**Acer platanoides – Korai juhar**

Magas, terebélyes juharfajta, nagy felületen nyújt szórt árnyékot. Az **őshonos fa** más cserjék, kisebb fafajok növekedését nem akadályozza, **ősszel aranysárga levélszínnel díszít**. **Jó a várostűrő képessége**, jól viseli a forgalmas utak melletti füstgáz szennyezést. Vízigénye közepes. 

**Fraxinus angustifolia ’Tahi’ – Magyar kőris**

Magas, terebélyes kőrisfajta, nagy felületen nyújt szórt árnyékot. **Vitális, igénytelen, ellenálló** **őshonos fafajta,** jól tűri a szennyezett városi levegőt. A fa más cserjék, kisebb fafajok növekedését nem akadályozza, **ősszel lombja sárgára majd ibolyás vörösre színeződik**. Érdemes szélesebb zöldsávba ültetni, mivel a kőrisfajták gyökere felül terül, és felnyomhatja a burkolatot, ha túl közel ültetjük.

* *

**Tilia cordata ’Greenspire’ – Kislevelű hárs**

Lekerekedően oszlopos koronájú fa. Viszonylag igénytelen, **szárazság- és árnyéktűrő**, de **lassan növő fa**. Sárgásfehér, virágainak díszítő ereje elhanyagolható, illata nagyon kellemes. **Terméséből gyógytea készíthető**. Pozitív ökológiai hatásai: talajárnyékolás, könnyen bomló lombja jó minőségű komposztot ad, terebélyes koronája, gyökérzete, gazdag élővilág kialakulását segíti elő, melyre a városi környezetben nagy szükségünk van.

*  *

**Alnus x spaethii – Lándzsalevelű éger**

Gyors növekedésű, 10-15 méter magasra megnövő, széles **kúpos lombkoronát nevelő díszfa**. Koronaformája mellett díszítőértékét **széles, lándzsa alakú, sötétzöld levelei**, valamint barkavirágzatát követően nagyméretű áltoboz termései adják. **Jó várostűrő képesség** jellemzi, így útsorfának kiváló.





**Gleditsia triacanthos ’Sunburst’ – Tövismentes lepényfa**

6-12 méter magasra növő, **laza koronát fejlesztő fák**. Ezeken a fajtákon nem láthatóak a lepényfára jellemző nagy tövisek és hüvelytermések, így utcai fásításra is használhatóak. Laza, ágrendszerüket keskeny ágak alkotják, így vezeték mellé ültetve, sem jelentenek komoly veszélyt. Laza koronájának hála kellemes, **szórt árnyékot biztosít**, **kivételes szárazságtűrő képessége** és fényigénye miatt kifejezetten alkalmas a városi fásításra. A ’Sunburst’ fajta ezenkívül élénksárga lombkoronájával díszít. Lehulló levelei alig jelentenek terhelést a gyep, vagy a talajtakaró cserjék számára.

 

**Fraxinus excelsior ’Althena’ – középmagas kőris**

10 méter magasra növő, felálló ágrendszerű, fiatalon karcsú, később szabályos **piramis alakú, zárt koronájú fa**. Jó várostűrő fajta, az alapfaj kőrissel ellentétben sokkal visszafogottabb mérettel rendelkezik.



**Koelreuteria paniculata – Csörgőfa**

6-10 méter magasra növő fa, **szabálytalan gömb koronát** fejleszt. Nyár elején bugás sárga virágzatával, nyár végén **jellegzetes toktermésével díszít**. **Lombja ősszel sárgásan színeződik**. Könnyen nevelhető díszfa, mely a szárazságot és a szennyezett városi levegőt is jól tolerálja.

 ** 

**Aesculus x carnea ’Briotii’ – pirosvirágú vadgesztenye (virágzat, szép alak)**

10-15 méter magasra növő fa: formája, alakja és levelei a közönséges vadgesztenyét idézik, de levelei hullámos szélűek, **virágai feltűnő piros színnel** rendelkeznek, magassága pedig elmarad a közönséges vadgesztenyétől. Az aknázó moly nem károsítja. **Közepes méretű, kompakt formájú** koronája alkalmassá teszi fasor kialakítására. Ha szeretne élőben megcsodálni egy ilyen fasort, akkor tegyen egy látogatást kerületünkben a **Mátyás király térre**, ahol a tér felújítása során ezzel piros virágú vadgesztenyékkel újítottuk meg a teret ölelő kettős fasort.

 

**Fraxinus ornus ’Mecsek’ – Virágos gömbkőris**

6-10 méter magasra növő általában két méteres magasságon törzsbe oltott, **magyar nemesítésű** díszfa. Strapabíró, várostűrő faj. Tavaszi virága fehér, igen dekoratív megjelenésű. Mélyzöld, kompakt, szabályos **gömb alakú lombkoronája ősszel lilásvörös vagy narancssárga** színekben pompázik. A kőrisfajtákra jellemzően felül terül a gyökere, így szűk zöldsávba, **járda közvetlen közelébe nem alkalmas**.

 

**Corylus colurna – Török mogyoró**

10-15 méter magasra növő fa, **kúpos, hosszúkás koronaformával**. Februárban hozott **sárga barkavirágzata** különleges hangulatot ad az akkor még lombtalan fának. Később hozza tojásdad levelekből álló laza koronáját, mely **ősszel lombja sárgára** színeződik. Erős, **ellenálló fajta**, városi fásításra alkalmas, **szárazságtűrő** és fényigényes. **Ősszel érő termése ehető**, a mókusok kedvenc csemegéje.

  

**Tilia tomentosa ’Bori’ vagy ’Silver Globe’ – gömb ezüsthárs**

10-15 méter magas, **várostűrő hársfajta**, a nagyméretű hársnál leírt összes jó tulajdonsággal rendelkezik, de kisebb a lombkoronája, ezért **magasan futó vezetékek alá is alkalmas**. Figyelem: **virágzatából tea nem készíthető**!



**Keskeny zöldsávba, alacsonyan futó vezetékek alá választható fák:**

**Ezeket a fákat csak olyan helyekre ajánljuk, ahol nagyobb fafajta kiültetése nem megoldható.**

**Crataegus laevigata ’Paul’s Scarlet’ – Kétbibés galagonya**

6-10 méter magasra növő, **lapos, gömbölyded koronát fejlesztő** törzses galagonya. Gazdag és feltűnő április végi - május eleji virágzása miatt **piros virágú galagonyaként** is nevezik. Enyhén tövises ágai nem jelentenek veszélyt. Keskeny zöldsávba, vezeték alá is ültethető, **nagy tűrőképességgel rendelkező fajta**. Szép és egyben ellenálló faj. Ősszel megjelenő terméseit kedvelik a madarak.

 

**Pyrus calleryana ’Chanticleer’ – Díszkörte**

10 méter magasra növő, szívós **várostűrő** díszkörte. Mély gyökérzetet fejleszt, így **jól tűri a szárazságot**. Keskenyebb zöldsávba, vezeték alá is ültethető fajta. Tavasszal gazdag, fehér virágfelhőbe burkolózik, **ősszel lombja tűzpirosra színeződik**. Egyenes törzsének, kúp alakú koronájának köszönhetően szép, egyenletes fasorok kialakítására alkalmas.

 

**Acer campestre ’Elsrijk’– Juharfajta**

Kecses, 6-8 méteresre megnövő, **tojásdad koronát nevelő** díszfa. Az alapfajnál a lisztharmattal szemben valamivel ellenállóbb, **várostűrő fajta**. Levelei és vesszői kihajtáskor sárgászöldek, később sötétebbé válnak. Zárt koronájával és sűrű ágrendszerével igen alkalmas utcák fásítására sorfaként. **Ősszel gyönyörű aranysárga lombja** sokáig díszít.

 

**Prunus serrulata ’Kanzan’ – Rózsaszínvirágú japán díszcseresznye**





Kifejlett korban magassága és térállása 9 méter, melyet 25-30 év alatt ér el. Nagy, telt, **rózsaszínű vagy vöröslő virágai tavasz közepén**, április-májusban tömegesen nyílnak. **Gömbölyded**, tölcsér **alakú koronát** nevel. Levelei tavasszal bronzszínűek, nyáron fényes sötétzöldek, ősszel sárgára színeződnek.

**Prunus fruticosa ’Globosa’ – Gömb csepleszmeggy**



Kistermetű, **lapított gömb koronájú**, 6-8 méter magasra megnövő díszfa. Kisméretű, bőrszerű, fényes levelei vannak, **hófehér virágai** pedig áprilisban nyílnak. Kompakt forma, **kiváló várostűrés** jellemzi, ezért szűk utcába, keskeny zöldsávba, **légvezeték alá** és sorfának is kiválóan alkalmas.